प्राचीन इतिहास पुरान जमाना के चीजन के बिबरन हवे, एकर सुरुआत लिखित इतिहास के बिलकुल सुरुआती समय से होला आ मध्यकाल ले मानल जाला। लिखित इतिहास से पहिले के इतिहास के पुराइतिहास कहल जाला आ आमतौर पर लिखित इतिहास के चार हिस्सा में बाँटल जाला जेह में सभसे पहिला आ पुरान समय के इतिहास के प्राचीन इतिहास कहल जाला; बाकी तीन गो कालखंड के मध्यकाल, आधुनिक इतिहास आ पोस्ट-माडर्न भा समकालीन इतिहास कहल जाला। प्राचीन इतिहास आ मध्यकाल के बीच के बटवारा अलगा-अलगा जगह पर अलग तरह के हो सके ला आ एह बारे में बिद्वान लोग में मतभेद भी हो सके ला।